รองนายกรัฐมนตรี  ลงชุมพร สุราษฎร์ธานี ช่วยผู้ประสบภัยน้ำท่วม สั่งตั้งศูนย์บริหารจัดการน้ำส่วนหน้าภาคใต้
พลเอก คงชีพ ตันตระวาณิชย์ โฆษกประจำรองนายกรัฐมนตรี เปิดเผยว่า พลเอก ประวิตร วงษ์สุวรรณ รองนายกรัฐมนตรีและคณะ ลงพื้นที่ภาคใต้ จังหวัดชุมพรและสุราษฎร์ธานี เป็นห่วงประชาชนที่ได้รับผลกระทบจากน้ำท่วมฉับพลันในหลายพื้นที่จังหวัดภาคใต้  สั่งการให้สำนักงานทรัพยากรน้ำแห่งชาติ (สทนช.)จัดต้ัง “ศูนย์บริหารจัดการน้ำส่วนหน้าในพื้นที่ภาคใต้” รองนายกรัฐมนตรีและคณะ รับฟังสถานการณ์ภาพรวม จากอิทธิพลมรสุมตะวันออกเฉียงเหนือพัดปกคลุมอ่าวไทยและภาคใต้ จากส่วนราชการต่างๆ ณ ศาลากลางจังหวัดชุมพร  ปัจจุบันยังมีน้ำท่วมขัง 3 จังหวัดคือ ชุมพร สุราษฎร์ธานีและสงขลา โดยคาดการณ์ว่ายังมีฝนตกต่อเนื่อง ส่งผลต่อระดับน้ำในอ่างเก็บน้ำขนาดใหญ่ ขนาดกลางของภาคใต้ มีปริมาณน้ำมากกว่า 80% และมีแนวโน้มเพิ่มสูงขึ้นหลายแห่ง เสี่ยงน้ำล้นตลิ่ง กระทบพื้นที่ลุ่มต่ำบริเวณท้ายอ่างเก็บน้ำ รองนายกรัฐมนตรี  ย้ำว่า รัฐบาลมีความเป็นห่วงใยและตระหนักถึงความเดือดร้อนของประชาชนจากสถานการณ์น้ำท่วมที่เกิดขึ้นหลายพื้นที่จังหวัด ขอเป็นกำลังใจกับผู้ประสบภัยทุกครอบครัว พร้อมยืนยันว่า รัฐบาลและทุกส่วนราชการจะทำหน้าที่ให้ดีที่สุดในการช่วยเหลือดูแลจนกว่าสถานการณ์จะปกติพร้อมกันนี้ กำชับให้ทุกส่วนราชการในพื้นที่ เร่งระบายน้ำลงทะเล โดยเฉพาะอำเภอสวี ท่าแซะ  เมือง จังหวัดชุมพร ที่เป็นที่ต่ำและยังคงมีน้ำท่วมขัง พร้อมทั้งให้กระจายช่วยเหลือเร่งด่วนให้ทั่วถึงในทุกพื้นที่ เร่งซ่อมแซมบ้านเรือนที่อยู่อาศัย เร่งสำรวจความเสียหายและเยียวยาผู้ประสบภัยให้ทั่วถึง จากนั้น รองนายกรัฐมนตรี ไปเยี่ยมให้กำลังใจและมอบถุงยังชีพกว่า 2,000 ชุด แก่ประชาชนที่ได้รับผลกระทบจากน้ำท่วม ที่โรงเรียนอนุบาลสวี ตำบลนาโพธิ์ อำเภอสวี จังหวัดชุมพร